钦定古今图书集成/明伦汇编/官常典/第786卷 > 陈靖
## 钦定古今图书集成/明伦汇编/官常典/第786卷 > 陈靖

按《宋史》本传：“靖字道卿，兴化军莆田人。好学，颇通古
今。父仁壁，仕陈洪进为泉州别驾。洪进称臣，豪猾有
负险为乱者，靖徒步谒转运使杨克巽，陈讨贼策。召
还，授阳翟县主簿。契丹犯边，王师数不利，靖遣从子
上书，求入奏机略。诏就问之。上五策曰：明赏罚、抚士
众；持重示弱，待利而举；帅府许自辟士，而将帅得专”
制境外。太宗异之，改将作监丞。未几，为御史台推勘
官。时御试进士，多擢文先就者为高等，士皆习浮华，
尚敏速。靖请以文付考官第甲乙，俟唱名，或果知名
士，即寘上科。丧父，起复秘书丞、直史馆，判三司开拆
司。淳化四年，使高丽还，提点在京百司，迁太常博士。
太宗务兴农事，诏有司议均田法，靖议曰：“法未易遽
行也。宜先命大臣或三司使为租庸使，或兼屯田制
置，仍择三司判官，选通知民事者二人为之贰。两京
东、西、千里检责荒地及逃民产籍之，募耕作，赐耕者
室庐、牛、犁、种食，不足则给以库钱，别其课为十分，责
州县劝课，给印纸书之。分殿最为三等。凡县管垦田，
一岁得课三分，二岁”六分，三岁九分为下最；一岁四
分，二岁七分，三岁至十分为中最；一岁五分，未及三
岁盈十分者为上最。其最者令佐免选或超资，殿者
即增选降资。每州通以诸县田为十分，视殿最行赏
罚。𠋫数岁尽罢官，屯田悉用赋民。然后量人授田，度
地均税，约井田之制为定。以法颁行四方，不过如此
矣。太宗谓吕端曰：“朕欲复井田，顾未能也。靖此策合
朕意。”乃召见，赐食遣之。他日，帝又语端曰：“靖说虽是，
苐田未必垦，课未必入，请下三司杂议。”于是诏盐铁
使陈恕等各选判官二人与靖议，以靖为京西劝农
使，命大理寺丞皇甫选、光禄守丞何亮副之。选等言
其功难成，帝犹谓不然。既而靖欲假缗钱二万试行
之。陈恕等言：“钱一出，后不能偿，则民受害矣。”帝以群
议终不同，始罢之，出靖知婺州，再迁尚书刑部员外
郎。真宗即位，复列前所论劝农事，又言：“国家御戎，西
北，仰食东南，东南食不足，则误国大计。请自东、西及
河北诸州大行劝农之法，以殿最州县官吏，岁可省
江、淮漕百馀万。”复诏请条上之。靖请“刺史、行春，县令
劝耕，孝悌力田者赐爵，置五保以检察奸盗，籍游惰
之民以供役作。”又下三司议，皆不果行。历度支判官，
为京畿均田使，出为淮南转运副使兼发运司公事，
徙河南转运使。极论前李氏横赋于民，凡十七事，诏
为罢其尤甚者。徙知潭州，历度支、盐铁判官。祀汾阴，
为行在三司判官，又历京西、京东转运使，知泉、苏、越
三州，累迁太常少卿，进太仆卿、集贤院学士、知建州，
徙泉州，拜左谏议大夫。初，靖与丁谓善，谓贬，党人皆
逐去，提点刑狱，侍御史王耿乃言靖老疾，不宜久为
乡里官。于是以秘书监致仕，卒。靖平生多建画，而于
农事尤详。尝取淳化、咸平以来所陈表章，目曰《劝农
奏议录》，上之。然其说泥古，多不可行。